আমরা সাম্প্রদায়িকতার বিরুদ্ধে! মুর্শিদাবাদ থেকে বললেন মমতা

ওয়েব ডেস্ক : মালদহের পর এবার মুর্শিদাবাদ (Murshidabad)। একাধিক বিষয় নিয়ে ফের সুর চড়ালেন মুখ্যমন্ত্রী তথা তৃণমূল সুপ্রিমো মমতা বন্দ্যোপাধ্যায় (Mamata Banerjee)। এদিন তিনি সাম্প্রদায়িক বিষয়টিকেও তুলে ধরেন। তিনি নাম না করে বিজেপির উদ্দেশে বলেছেন, তারা সাম্প্রদায়িকতা ছড়ানোর চেষ্টা করছে। তিনি বলেন “যারা সাম্প্রদায়িকতার রক্তের হোলি খেলছেন, তাদের বলি সতর্ক থাকবেন”

তিনি এদিন মুর্শিদাবাদের সভা থেকে বলেন, “আমাদের রাজ্যে বিভিন্ন সম্প্রদায়ের মানুষ আছেন। সব ধর্মকে আমরা শ্রদ্ধা করি। আমরা সাম্প্রদায়িক শক্তিকে সম্মান জানাই না। আমরা সাম্প্রদায়িকতার বিরুদ্ধে। সে যেই হোক, আমরা সাম্প্রদায়িক সম্প্রিতিকে রক্ষা করতে চাই। এটা আমাদের সংবিধান শিখিয়েছে।” এর পরেই তিনি বলেন, “যারা আজ সাম্প্রদায়িকতার রক্তের হোলি খেলছেন, তাদের বলি সতর্ক থাকবেন। ”

আরও খবর : SIR নিয়ে মুর্শিদাবাদে গর্জে উঠলেন মমতা, দেখুন ভিডিও

মমতা আরও বলেন, ‘‘প্রতি বছর ৬ ডিসেম্বর সম্প্রীতি দিবস পালিত হয়। সব ধর্মের মানুষ সেখানে অংশগ্রহণ করেন। সংখ্যাগুরুরা সংখ্যালঘুদের রক্ষা করবেন, এটাই তো নিয়ম। বাংলা সব ধর্মকে সম্মান করে। কিন্তু সাম্প্রদায়িক শক্তিকে মানবে না।’’ এদিন এসআইআর নিয়েও ফের মুখ্যমন্ত্রীকে সরব হতে দেখা গিয়েছে। তিনি বিজেপিকে (BJP) আক্রমণ করে বলেছেন, ‘‘যাঁরা এসআইআর আবহে মারা গিয়েছেন, তার মধ্যে তো অর্ধেকের বেশি হিন্দুও রয়েছেন। যে গাছের ডালে বসেছেন, সেই ডাল কাটবেন না!’’

ভোটার তালিকার নিবিড় সংশোধন নিয়ে তৃণমূল (TMC) সুপ্রিমো আরও বলেন, “মানুষকে দু’মুঠো অন্ন জোগানোর জন্য টাকা দেয় না। রাস্তা, ঘর, সেচ— কোনও উন্নয়নের টাকা দেয় না। অথচ ভোটের ছ’মাস আগে হঠাৎ এসআইআর! মানুষের কাজ আটকে দিয়ে নির্বাচনমুখী রাজনীতি করতে চাইছে কেন্দ্র। তিনি প্রশ্ন তোলেন, “হিম্মত থাকলে দু’বছর আগেই এসআইআর ঘোষণা করেননি কেন? এখন কেন? কারণ ভোট সামনে!”